《城上》
宋代·洪朋

杖策城上头，初日破冥晦。颇知春意还，早觉寒事退。

风前识西岑，烟处认东汇。人如旋磨蚁，舟似覆杯芥。

鹳鹤掠水涯，箫鼓杂天籁。便当杭清浅，底事返阛阓。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。